Kom ons gesels oor aborsie - Columns - Windhoek Express
Wednesday, June 26th, 2019 22:58:20
10 February 2019 | Columns
Op 25 Januarie maak die joernalis Elsabé Brits haar stem dik. “Aborsie is nie die grootste misdaad van ons tyd nie,” skryf sy. En die hele Netwerk24 gons.
Ek wonder, mag ek, 'n swanger vrou wat die dae aftel voor ek my prins of prinses ontmoet, oor aborsie skryf? Mag ek sê dat hoewel dit nie my keuse is nie, ander nie in my skoene staan nie en ek beslis ook nie in hulle s'n nie. Ook daarvoor is ek dankbaar.
Want wie het besluit aborsie is die grootste misdaad? Blanke mans in magsposisies? 'n Man wat nie kan swanger word nie? 'n Man wat nie nodig het om pa te staan nie, want 'n man wat sy kind verwerp en sy tasse pak, is maar net nog 'n man. Maar 'n vrou wat haar kinders verwerp, is 'n monster.
Ek hoef nie aborsie te kies nie.
Ek lewe bogemiddeld, al voel dit nie altyd vir my so nie. Ek slaap vanaand in 'n baksteenhuis. My eie. Daar is lopende water, elektrisiteit en 'n gemaklike bed. Vanaand sit ek die aircon aan omdat dit voel ek kan nie asemhaal in hierdie hitte nie.
Ek het 'n maat aan my sy wat my nie net emosioneel ondersteun nie, maar ook finansieel. In geen opsig stap ek hierdie pad alleen nie. Hy lig nie 'n vinger teenoor my as ek vanaand 'n “hoofpyn” het nie en hy gaan soek beslis nie vir hom 'n ander vrou vir die aand nie.
As hierdie baba wat ek hier binne my voel beweeg, vir my sê dis tyd om te eet, dan maak ek die yskas se deur oop. Ja, die yskas. Ek kan opstaan en iets gaan uithaal om te eet. Ek hoef nie nog met hierdie hongerpyne iets te loop soek met my laaste N$20 nie.
As ek een van honderde swangerskapskete het, kan ek na my dokter toe gaan. Ek gaan nie omgee wat die bybetaling is nie, want ek wil hierdie baba gesond hê en veilig hou. Ek het nie nodig om vir ure in 'n kliniek te wag en dan weggewys te word omdat hulle klaar is vir die dag nie. Of erger nog, daar geen meer medikasie beskikbaar is nie. Net soos 'n paar weke gelede toe daar nie meer pille was om 'n swangerskap te voorkom nie.
Wanneer ek my baba uiteindelik in my arms vashou, gaan daar daardie dag net liefde en vreugde wees, en genoeg van alles wat nodig is – van doeke en bottels, tot 'n eie babakamer en wiegie. Daar is nie 'n oomblik se twyfel oor of ons hierdie kind bekostig nie.
Maar dit is nie die verhaal van die ma wat hier langs my sit nie. Langs haar sit nog 'n duisend ander in haar posisie. Die stokkie wys weer twee lyntjies. Vir 'n oomblik was sy gelukkig, was daar liefde in haar hart. Nog 'n kleintjie. 'n Mensie vir wie sy reeds lief is.
En dan kom hang 'n donker wolk oor haar kop. Hierdie nuus gaan haar nog 'n pak slae kos. Dit kan sy vat, die houe wat val. Maar haar baba kan nie hierdie wêreld ken nie. Nog 'n baba wat nie 'n gesonde gewig sal wees teen die einde van die swangerskap nie. Nog een vir wie daar nie genoeg doeke gaan wees nie. Nog een wat aand na aand, nes sy, honger moet gaan slaap.
En dan vra sy, “is daar dan nie 'n ander uitweg nie?” Trane stort oor haar wange. “Die hemel is tog 'n beter plek as hier.” En alle kinders gaan mos hemel toe.
'n Kerkman kom sit langs ons. Hy kyk strak voor hom uit. “Dis moord,” is al wat hy sê. Nog een sê, “van wanneer af is dit 'n reg om 'n kind dood te maak?”
Later is die banke om ons vol. Mans en vroue. “Mense het deesdae te veel regte en te min verantwoordelikheid,” sê een, terwyl 'n volgende byvoeg, “die oomblik as 'n vrou met 'n man slaap moet sy die gevolge kan dra.”
Maar die een wat my die meeste skok: “Elsabé, jy moes 'n aborsie gewees het.”
Dan kom sit 'n kind kom by ons. “Alle sondes, ongeag van hoe klein, word teen die ewige God gepleeg en is onderworpe aan vonnis. Maar geen sondes is te groot dat God dit nie kan vergewe nie.”
En by die hemelpoorte sal veroordeling teenoor ons medemens en aborsie oor dieselfde kam geskeer word.
3 days ago - 23 June 2019 | Columns
1 week ago - 16 June 2019 | Columns
Let’s believe in this Brave Warriors team
2 weeks ago - 09 June 2019 | Columns
Adolf Kaure The Namibia senior soccer team has qualified for the 2019 CAF (Confederation of African Football) AFCON (African Cup of Nations) for a third...
3 weeks ago - 02 June 2019 | Columns
Otis FinckDie uitdrukking “hy's ge-olie” is nie meer wat dit was nie.Die twee daggakweekhuise wat gevind is in tuistes by die kus het my laat...
1 month - 26 May 2019 | Columns
1 month - 19 May 2019 | Columns
1 month - 12 May 2019 | Columns
1 month - 05 May 2019 | Columns
2 months ago - 14 April 2019 | Columns
2 months ago - 07 April 2019 | Columns